‘Gruwelhuis’ se pa meen sy vonnis is te swaar | Netwerk24
Deur Isabel Venter 21 Januarie 2019 11:49
Die pa wat bekend geword het as die ‘Springs-monster’ vir die marteling van sy vyf kinders en verkragting van sy oudste dogter meen sy straf is “skokkend swaar”.
Die pa van die sogenaamde Springs-gruwelhuis tydens ’n vorige hofverskyning. Foto: Argief
Die 49-jarige man het Maandag in die hooggeregshof in Pretoria ’n aansoek om verlof tot appèl gebring.
Regter Eben Jordaan het hom in dieselfde hof in Oktober 2018 tot 67 jaar tronkstraf gevonnis.
Die man, wie se identiteit weerhou word om sy kinders te beskerm, is in Mei 2014 saam sy gewese vrou in hegtenis geneem.
Die polisie is na die ouers se huis in Springs aan die Oos-Rand ontbied toe die oudste seun (destyds 11) na die bure gevlug en om hulp gevra het.
Dit het ’n einde gebring aan jare se mishandeling wat deur Jordaan in sy uitspraak as “marteling” bestempel is.
Hy het die man skuldig bevind aan poging tot moord op sy oudste seun, verkragting van sy oudste dogter, vyf aanklagte van kindermishandeling, vyf van kinderverwaarlosing, die besit en gebruik van dwelms, handel in dwelms, regsverydeling en die verhindering van die polisie om hul werk te doen.
In sy appèlaansoek sê die pa Jordaan het gefouteer in sy vonnisoplegging deur nie in ag te neem dat hy ’n eerste oortreder is nie.
Verder het die pa aangevoer hy is as kind en volwassene deel van ’n gesin wat groot finansiële druk ervaar het. Hy het klem gelê op die sielkundige verslag van Bronwynn Stollarz waarin genoem is psigopatie is ’n verwikkelde kombinasie van gene en omgewingsfaktore en dat ’n lae intellek by hom gediagnoseer is.
Die man en vrou van Springs wat skuldig bevind is aan verskeie misdade teen hul kinders. Foto: Argief
Vroeër is berig dat Stollarz ook die pa as ’n sadis en psigopaat beskryf het.
Die pa meen sy kinderlewe, gekenmerk deur seksuele mishandeling en swaarkry, maak hom geregtig op ’n ligter vonnis.
Jordaan het die man se aansoek van die hand gewys. Hy sê gedagtig aan die manier waarop die kinders gemartel was sal geen ander hof tot ’n ander bevinding kom nie.
* Die ma, wat intussen van die pa geskei is, is skuldig bevind op vyf aanklagte van kinderverwaarlosing, die besit en gebruik van dwelms, regsverydeling en die verhindering van die polisie om hul werk te doen. Haar klagte is saamgevoeg waarvoor sy tot vyf jaar tronkstraf gevonnis is wat in die geheel vir vyf jaar opgeskort is.
Jordaan het bevind as ’n mishandelde vrou is sy nie ’n geskikte kandidaat vir tronkstraf nie.
Meer oor: Springs-Monster | Pretoria
OORSIG: Swaar straf vir Springs-monster